Base Toliara
Ny Base Toliara dia orinasam-pitrandrahana harena an-kibon' ny tany (fasi-mainty na ilmenita), nisolo ny Toliara Sands, nefa mbola tsy afaka miasa, ao amin' ny Faritra Antsimo-Andrefana, amin' ny alalan' ny tetikasa Ranobe. Nanorina ny tokony ho foibeny any amin' ny 50 km avaratry ny tananan' i Toliara ary 12 km miala ny ranomasina (Lakandranon' i Môzambika) ao amin' ny Alan' i Ranobe, ny Base Toliara. Nandova ny olana nosedrain' ny Toliara Sands (nanomboka tamin' ny taona 2018) io orinasa io, noho ny fisakanan' ny mponina ao amin' ny faritra manodidina ny toeram-pirandrahana (indrindra fa ny Masikoro sy ny Mikea ary ny Vezo), izay tsy manaiky ny mety ho fahasimban' ny tontolo iainany sy ny kolontsainy ary ny asa fivelomany (fambolena sy fiompiana). Izany moa no antony naharava tanteraka ny tetikasa Toliara Sands taty aoriana, na ny anarany fotsiny, ka lasa ity tetikasam-pitrandrahana Base Toliara ity indray no nandimby azy. Kaominina telo ao amin' ny distrikan' i Toliara II no voakasika mivantana amin' ity fitrandrahana ity, dia Ankilimalinike sy i Tsianisiha ary i Maromiandra.

Mombamomba ilay orinasa

Ny fitsanganany 
Ny tetikasa Ranobe, izay natomboky ny orinasa Toliara Sands, dia tetikasa fitrandrahana harena an-kibon' ny tany izay mitrandraka fasika ahitana mineraly misy ilmenita sy zirkôna ary rotila. Tokony ho 50 km any avaratr' i Toliara, ao amin' ny Faritra Atsimo-Andrefana eto Madagasikara no misy azy. Ity tetikasa ity dia nahazo fahazoan-dalana fikarohana voalohany tamin' ny taona 2001, sy fahazoan-dalana roa momba ny fitrandrahana tamin' ny taona 2012, ary fahazoan-dalana momba ny tontolo iainana tamin' ny taona 2015.

Faharetany 
Ny tetikasa Ranobe dia haharitra 20 taona aloha, ary hitrandraka ny 30 % eo ho eo amin' ny loharanon-karena fototra, ka afaka miitatra hatramin' ny 60 taona ny faharetan' ny fitrandrahana. Ny vinavinam-pamokarana isan-taona dia ilmenita milanja 600 000 taonina, ary rotila sy zirkôna mianja 65 000 taonina.

Fomba fiasa sy fotodrafitrasa 
Ny fomba fitrandrahana hampiasaina dia maina. Ny mineraly dia hokarakaraina ao amin' ny orinasa fanizinana voalohany ary avy eo ao amin' ny orinasa fanasarahana akora, tsy misy akora simika. Anisan' ny fotodrafitrasa lehibe ny lalana mirefy 55 km miala ny toeram-pitrandrahana sy miampita ny onin' i Fiherenana, ary koa ny serana-madinika vaovao ahafahan' ny sambo miantsona anaty rano manana halalina mihoatra ny 12 m any Andaboy (toerana misy tora-pasika amoron-dranomasina aoToliara), hanondranana ny harena an-kibon' ny tany.

Tombontsoa mety haterany 
Ity tetikasa ity dia hitondra fidiram-bola be ho an' i Madagasikara, ary hanome tosika ara-tsôsialy sy ara-toekarena vaovao ho an' ny faritra iorenany. Vola mitentina 500 000 dôlara isan-taona no hatokana ho an' ny fandaharan' asa ho an' ny mponina an-toerana, rehefa mamokatra ilay toeram-pitrandrahana. Mandritra ny dingana fananganana, izay hampiasana ny maro indrindra amin' ny olona, ​​ity tetikasa ity dia hiteraka asa eo amin' ny 1 000 eo ho eo ary asa 150 no hiforona ao anatin' ny sehatry ny hetsika ara-tsôsialy sy ara-tontolo iainana.

Ny olana momba ilay orinasa 
Jereo: Toliara Sands#Ahiahy sy fanoherana

Jereo koa 

 Rio Tinto
 QIT-Fer et Titane
 QIT Madagascar Minerals
 Jean-Raymond Boulle
 Siteny Randrianasoloniaiko
 Pan African Mining
 Tantalus Rare Earths
 Madagascar Wuhan Iron and Steel Corporation (WISCO)
 Ambatovy
 Red Island Minerals

Fanovozan-kevitra 

 "Projet minier - Des opposants à Base Toliara s'ouvre au dialogue", L'Express de Madagascar, 27/07/2022.
 "Grandes mines - Base Toliara et Kraoma SA, toujours dans l'impasse", L'Express de Madagascar, 04/01/2022.
 "Basa Toliata: Des natifs de Toliara font appel à l' Etat", Madagascar Tribune, 24/09/2019.
 "A Propos - Base Toliara", Base Toliara.
 "Le Projet Base Toliara suspendu",  Madagascar Tribune, 07/11/2019.
 "Projet d'exploitation d’ilménite : « Base Toliara » apporte des précisions", Business and Human Right Ressources Centre, 06/03/2019.
 "Projet minier - Base Toliara en mode séduction", La Vérité, 26/07/2022.
 "Good news for Base Resources’ Toliara project in Madagascar", Mining Revew Africa, 22/08/2022.
 "Base Toliara : le projet pourrait entrer en production, d’ici 2021", Trésor public malagasy, 26/03/2019.

Loharano sy fanamarihana